b'\n_START_ARTICLE_\nEleanorkors\n_START_PARAGRAPH_\nEleanorkors er betegnelse p\xc3\xa5 en rekke av tolv omfattende dekorerte steinkors som ble reist til minne om den engelske dronningen Eleonore av Castilla av hennes ektemann, Edvard I i forbindelse med hennes gravferd fra Harby i Lincolnshire til Westminster Abbey i London i 1290. Det ble regnet som en stor \xc3\xa6re for de byene som fikk et slikt kors. Kun tre av de korsene som ble reist mellom 1291 og 1294 som monument over dronningen st\xc3\xa5r fortsatt. De tolv korsene markerte overnattingsstedene langs den ruten som ble benyttet for \xc3\xa5 transportere hennes legeme til London. Flere kunstnere arbeidet p\xc3\xa5 korsene, slik som kronens \xc2\xabExpense Rolls\xc2\xbb (finansielle arkiv) viser, og hvor en del ble fordelt mellom hovedfigurene. Disse ble sendt fra London mens rammeverket ble gjort av steinhoggere lokalt. Alexander av Abingdon og William fra Irland, som begge hadde arbeidet p\xc3\xa5 Westminster Abbey, var tilsynelatende de fremste skulpturene p\xc3\xa5 utformingen av figurene p\xc3\xa5 steinkorsene. Andre navn som er kjent er Roger av Crundale og Richard av Crundale.'